ტოფაშის მანქანებისა და ანატოლიური ვაგონების მუზეუმი

ტოფაშის მანქანებისა და ანატოლიური ვაგონების მუზეუმი — კერძო ტრანსპორტის მუზეუმი ბურსაში, თურქეთი, რომელიც ეკუთვნის თურქულ ავტომობილის მწარმოებელ კომპანია ტოფაშს და ეძღვნება თურქეთიდან სხვადასხვა ეტლებს (თურქულად: Araba) და ტოფაშის მიერ წარმოებულ ავტომობილებს. ის გაიხსნა 2002 წლის 30 ივნისს.

მუზეუმი განთავსებულია ყილდირიმის რაიონის ისტორიულ უმურბეი უბანში, 17,000 მ² (180,000 კვადრატული ფუტი) ფართობის რენოვირებულ შენობაში, რომელიც ადრე მიტოვებული აბრეშუმის წარმოების ქარხანა იყო. ობიექტი ბურსის მუნიციპალიტეტმა მუზეუმის მიზნებისთვის იჯარით გადასცა ბურსაში მდებარე კომპანია ტოფაშს.

მუზეუმში არის „ტულუმბაჯის“ ეტლი. ტულუმბაჯები  იყვნენ მეხანძრეები ოსმალურ თურქეთში.მუზეუმის კოლექცია შედგება ისტორიული ეტლებისგან, მათ შორის ორღერძიანი ცხენით მიბმული ბურსული ეტლი, ხარით მიბმული ეტლები, ტოვლის ეტლები, თივისა და შეშის ტრანსპორტირების ეტლები, ფაეტონები, ძრავიანი ეტლები, თათრული ეტლი, რომლებიც წარმოადგენს მაღალხარისხოვანი ხუროსნობისა და რკინის დამუშავების ნიმუშებს. მუზეუმის ყველაზე მნიშვნელოვანი ექსპონატია ძვ.წ. VI საუკუნის ეტლის რეპლიკა, რომელიც 1998-1999 წლებში აღადგინეს ბალიკესირთან ახლოს მდებარე უჩფინარის ტუმულუსის გვირაბში გზის სამუშაოების დროს აღმოჩენილი არტეფაქტებისგან. ეტლი ადრე ბურსის არქეოლოგიურ მუზეუმში იყო გამოფენილი.

მუზეუმის სხვა ექსპონატებია ავტომობილები, მათ შორის პირველი მურათ 124 (ფიატ 124), რომელიც აშენდა თურქეთში, ტოფაშ შაჰინი (ფიატ 131), ფიატ უნო, ფიატ ტიპო, ფიატ დობლო და ფიატ ალბეა. სპეციალურ კუთხეში გამოფენილია თასები, რომლებიც ტოფაშმა მოიგო მოტოსპორტში.

მუზეუმი ასევე მასპინძლობს ღონისძიებებს, როგორიცაა ტექნოლოგიური ხელოვნების დროებითი გამოფენები, ისევე როგორც ჯაზის კონცერტები ბურსის საერთაშორისო ფესტივალის დროს.

მუზეუმი საზოგადოებისთვის ღიაა ყოველდღე, ორშაბათის გარდა, ადგილობრივი დროით 10:00-დან 17:00 საათამდე.

სქოლიო

კატეგორია:თურქეთის მუზეუმები
კატეგორია:2002 წელს დაარსებული მუზეუმები